Kurr vegna kaupa á leikskóla frá Selfossi Sveitarstjóri Borgarbyggðar mun funda með verktökum í sveitarfélaginu vegna óánægju með þá ákvörðun byggðaráðs sveitarfélagsins að festa kaup á húsi fyrir nýjan leikskóla við Ugluklett í Borgarnesi án útboðs . Sveitarstjórinn segir þarna farið að vilja undirbúningsnefndar en einungis sé um að ræða hluta heildarframkvæmdarinnar . Nokkuð er síðan bæjarstjórn Borgarbyggðar ákvað að byggja nýjan leikskóla við Ugluklett í Borgarnesi . Í síðustu viku ákvað síðan byggðaráð hinnar nýju Borgarbyggðar að fela Sigurði Páli Harðarsyni bæjartæknifræðingi að semja við SG-hús hf. á Selfossi um kaup á húsi fyrir leikskólann . Einnig var honum falið að bjóða út aðra verkþætti við byggingu leikskólans . Þessi ákvörðun byggðaráðs vakti nokkra undrun því eins og kunnugt er stendur byggingariðnaður traustum fótum í sveitarfélaginu . Páll Brynjarsson sveitarstjóri Borgarbyggðar segir nokkra umræðu hafa orðið um þessa ákvörðun byggðaráðs og hann muni funda með verktökum í sveitarfélaginu á næstu dögum vegna málsins . Hann segir að nefnd sem í hafi setið fulltrúar stjórnmálaflokka og fagaðila hafi á sínum tíma kynnt sér þá kosti sem í boði voru vegna byggingar nýs leikskóla . Meðal annars hafi nefndin kynnt sér leikskóla sem SG-hús hf. hafi hannað og reist á nokkrum stöðum . Nefndinni hafi litist vel á og lagt til að hús af þeirri gerð yrði keypt . Páll segir að SG-hús selji einungis hönnun og einingar hússins og sá kostnaður sé einungis hluti endanlegs framkvæmdakostnaðar eða um 30 milljónir af um 110 - 120 milljóna króna heildarkostnaði . Því eigi eftir að taka ákvörðun um með hvaða hætti stærstur hluti verksins verði framkvæmdur .